钦定古今图书集成/理学汇编/文学典/第116卷 > 吴鼎芳
## 钦定古今图书集成/理学汇编/文学典/第116卷 > 吴鼎芳

按《列朝诗集》，“鼎芳字凝父，吴人。世居西洞庭。为诗萧
闲简远，有出尘之致。与范东生刻意宗唐，刊落凡近。
有《披襟倡和集》行世一时。肥皮厚肉，取青妃白之伦，
望之人人自远也。尝与东生及予游苕溪，泛碧浪湖，
入夹山漾，往返二十日，风清月白，苦吟清啸，仅得七
言绝句一首。”其矜重自爱如此。后薙染从释氏法为
高僧以终。凝父与葛震甫称诗于两《洞庭》，皆能祓除
俗调，自竖眉目。震甫晚自信不笃，颇折入于锺、谭，而
凝父亭亭落落，迥然尘壒之外。震甫自负才大，以为
入佛入魔，无所不可，竟不免堕修罗藕丝中。凝父修
声闻辟支果，虽复根器小劣，后五百年终不落野狐
外道也。